정조 3년
己亥八月二十五日辰時。上御誠正閣。大臣備局堂上引見入侍。前洪忠監司同爲入侍時。領議政金尙喆。兼漢城判尹具善復。戶曹判書金華鎭。禮曹判書李福源。工曹判書鄭好仁。刑曹判書趙㻐。訓鍊院都正李敬懋。行都承旨洪國榮。漢城右尹李性源。前洪忠監司李命植。持平徐有成。正言李亮載李正薰。校理金翊休。副修撰沈樂洙。同副承旨南鶴聞。假注書徐鼎修。事變假注書黃仁炫。記事官金勉柱鄭東浚。以次進伏訖。尙喆曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。尙喆曰。臣適有狗馬之疾。敢爲呈告矣。前後聖敎。不啻隆重。至下惟予在之敎。臣感激惶悚。不遑他顧。仍停呈告。而顧臣所叨之職。則乃大官也。久據匪叨。迄今蹲仍。旣始呈告。旋又止之。前後處義。極爲猖狂。臣雖頑然。人將謂何。前吏判李徽之。亦以久在銓任。曲施體下之恩。則臣亦造化中一物也。同被一視之澤。是臣區區所祝矣。上曰。卿言。過矣。前吏判處義。與卿有異。儒賢旣以四維不張。縷縷陳戒。又以政官之無廉恥爲言。故予亦不得不使之一伸廉隅。而卿則旣無如此之情勢。且筋力精强。依畀方篤。豈可以久任而遞之乎。向日事。予旣聽瑩。且儒賢。欲以卿等去就決其去就。則卿等豈可以決去就爲言乎。尙喆曰。臣亦非以向日事。引爲處義之端。而但久據無益。徒致國事之日非。伏望聖上。亟命斥退。以幸公私焉。上曰。廉防雖重。亦豈不念世道乎。卿若必遞爲期。則左相亦必與卿。同其去就。然則今日朝廷。其將空而後已乎。尙喆曰。左相則與臣有異矣。緣臣一身之去就。致使朝廷不尊。則豈不大可悶乎。上曰。卿之出脚。乃所以使朝廷尊也。尙喆曰。聖敎至此。臣不敢更爲煩瀆。而臣之區區情私。待左相造朝。欲爲一伸矣。尙喆曰。此咸鏡監司徐浩修狀啓也。以爲會寧府開市時。大國人牛馬料。以富寧府所在常平廳耳麥三百石。賑恤廳耳麥三百石。茂山府所在賑恤廳耳麥二百石。依例移劃需用事。令廟堂稟旨分付矣。此是每年開市時取用者。依狀請擧行之意。分付。何如。上曰。依爲之。出擧條尙喆曰。此平安監司金鍾秀狀啓也。備陳江界蔘弊大爲江民難保之狀。仍請該曹卜定別貿蔘。依前狀請。江民蘇醒間。移定北道事。令廟堂稟旨分付矣。此事前已覆奏。而道臣之更爲狀請。可想江民事勢之萬萬可悶。但卽今所餘十二斤。非一時盡貿。一時上納者。隨貿隨送。徐徐收殺。則在公用。無狼狽之慮。民力則庶可以寬紓。本道之以此處置。固得宜矣。以江蔘終無準此數備納之勢。則其中五斤竝本價。依前移送北道。使之分力備納。亦爲共濟之道。何以爲之乎。上曰。戶判之意。何如。戶曹判書金華鎭曰。江界蔘弊雖如此。本曹單蔘。今幾垂乏。且北蔘品劣。不合禮單之需。此爲可悶矣。上曰。前北伯之意。何如。刑曹判書趙㻐曰。丙申丁酉信蔘之分定於北道者。經過兩年。猶未盡納。其爲北民之弊。誠孔劇矣。至於臣到營之後。而其弊未已。北蔘之難貿。無異於關西。西伯雖以西民之弊爲悶。而今若移定。則又安知北伯。不以北民之弊爲憂乎。臣意則不爲移定。恐好矣。上曰。知申之意。何如。行都承旨洪國榮曰。大臣所奏五斤竝本價移送云者。在江民。似爲息肩之道。且非永定者。則如干移定。在北民。亦豈至於不能支堪之境乎。依此擧行。似好矣。上曰。依爲之。出擧條尙喆曰。卽見江華留守洪樂純報備局。則以爲今當水操。喬桐水軍四百六十六名。依他鎭例。每名一疋給代。本府參操軍二百七十八名。依在前喬桐例。每三名一疋式上下事。爲請矣。水軍給代。自是行操後不可廢者。喬桐江華水軍給代之或加或減。亦係考例裁定。依狀請。自備局準此數下送。何如。上曰。依爲之。出擧條尙喆曰。卽見京幾監司鄭昌聖報備局。則今番三邑還耗蕩減。代以當年條結錢移施事。爲請矣。還耗蕩減後。以結錢移施。係是應行之舊例。依此擧行之意。分付。何如。上曰。依爲之。出擧條尙喆曰。卽見平安監司金鍾秀報備局。則以爲本道所在內奴婢。比諸乙亥摠。則內司有餘。五宮則不足。以內司有餘者。充數於五宮見縮之代。以比乙亥都摠。似合事宜。今若以內司與五宮。各各比摠。則五宮不足之代。勢難責代於各邑。而侵隣徵族之弊。無異前日。有非査頉之本意。此外罷宮房奴婢之屬於內司及五宮者。一體比摠云。而內司則以爲。內司自內司。宮家自宮家。其所贏縮。不可混同充代。而罷宮奴婢。元不入於比摠中。自各該邑上納。一如在宮時例云矣。昨年新節目中。奴婢口數。一依乙亥比摠。而或此邑不足。彼邑有裕。則就道內裒多益寡。參量比摠。推移充數事。定爲令甲矣。卽今諸道。皆以此擧行。則獨於本道。似不可以內司奴婢。混同比摠於宮房奴婢。以此。分付。何如。上曰。依爲之。出擧條尙喆曰。此京畿監司鄭昌聖所啓也。以爲利川等野邑。皆是原田。而初不降續。故白徵之弊。比他尤多。原田中終不可起墾之土。從實降續。似爲實惠之大政爲請矣。田陳之弊。緖道通患。而前後降續之政。徒益其奸弊。未聞有實效。事之慨惜。莫此爲甚。仁政莫先於經界。況今改量一事。朝令連下。如利川平野之邑。設施尤似便易。毋論民國之得失。上下之損益。善行量政。積弊可捄。趁此豊歲。從長擧行之意。分付道臣。何如。上曰。依爲之。出擧條尙喆曰。湖西水操雖停。陸操當行。而兵使吳載熙。赴任未久。身病方重。實無發巡行操之勢云。不可不變通。今姑改差。何如。上曰。依爲之。出擧條尙喆曰。秋序已深。各道年久舊還。當令定數捧納。而此則當何以爲之乎。上曰。今年雖幸小登。又捧年久舊還。則生民何以息肩。而有何年豊之效乎。予意則一竝停退。似好矣。仍命書傳敎曰。今年年事。雖幸免歉。諸道荐饑之餘。最久舊還。一竝督捧。則哀此小民。無以息肩。今年當捧最久舊還。一竝停退事。自備局。分付八道兩都。福源曰。年前大臣。以胎封加封事。陳達。而有待年豊擧行之敎矣。今年年事稍登。胎封事體甚重。一向遷就。殊涉未安。何以爲之乎。上曰。更觀明年年事擧行。可也。出擧條福源曰。寧越莊陵奉審。昨年爲當次。而有待明年擧行之命矣。今年當爲擧行乎。上曰。今姑置之。可也。福源曰。北道諸陵奉審。今年爲當次。何以爲之。上曰。一體更待下敎擧行。可也。出擧條好仁曰。孝徽宮泡匠熟設燒木。別單啓下後。自成服日。至發靷日。連爲進排矣。返虞後不爲進排。則宜有減下別單。而未承下敎。故不敢遽然書入。敢此仰達矣。上曰。減下。可也。出擧條上曰。前錦伯進前。命植進伏。上曰。久按本道。民瘼弊端。想必熟知。其有可以陳達者乎。命植曰。小小弊瘼。有難毛擧。而大體本道之民。率多不耕不織非農非賈之類。旣非農賈。且無所業。若逢凶歉之歲。則饑寒所迫。全棄廉恥。無所不爲。轉相效倣。已成風習。人心之不淑。專由於此。此甚可悶。然而此不可人人給其衣食。以爲保存之計也。惟當商量其制産之道。使不至失業之歸。則誠好矣。上曰。制産之道。何以爲之。則爲便耶。命植曰。土農工賈。是爲四民。而我國則只取門閥。故若以士夫之族。一有農工賈之名。則至其子孫。永爲累焉。故湖西之民。强半是士夫之族。而貧寒困窮。雖至餓死之境。猶不屑爲農工賈。至於閑散之類。亦皆倣效。擧一道之民。三分之二。則皆是此輩。游衣游食。無所恒産。今若定爲令甲。士族之貧窮者。雖爲農工賈。其子孫則少無爲累之事。則此輩必爲農爲賈。無不樂從。所謂士族。旣皆如此。則閑散小民。亦必化之。如是則民無失業之嘆。而庶爲制産之道矣。尙喆曰。朝耕夜讀。何以責望於此輩乎。上曰。誠如卿言爲之。則必有丕變之效乎。命植曰。定爲令甲。曉諭士族。則豈有不從之理乎。命植曰。改量事。雖有朝令。而此甚爲難。土地厚薄。旣不可詳知。且山水悍急。一經雨水。則向日沃畓。今作川浦。不出十年。必皆變換。且今若改量。則一道民人。皆望減縮結數。今若依其願爲之。則國用將不免大縮。若不依其願。則民情必爲騷。如此甚難處矣。至於査陳。亦無異於改量。而臣於待罪本道時。以此連爲申飭各邑。而其中六七邑。則未及爲之。仍爲遞歸矣。尙喆曰。改量爲上策。其次卽査陳。而査陳若不善爲之。則國家多失結數。是亦可悶。上曰。國家雖失結數。苟利於民。何惜之有。上曰。湖西今年年事。何如。命植曰。大體則可謂大豐矣。上曰。三司進前。有成亮載正薰翊休樂洙進前曰。臣等謂喬桐府黜置罪人鄭致達妻。夬正王法。以洩神人之憤。宜矣。上曰。不允。有成等曰。臣等謂還寢遠竄罪人韓翼謩金吾草記勿施之命。仍施遠竄之典。宜矣。上曰。不允。有成等曰。臣等謂放歸田里罪人金相福。亟令王府拿鞫嚴問。快正王法。宜矣。上曰。不允。有成等曰。臣等謂黑山島圍籬罪人龜柱。亟加嚴鞫。夬正王法。宜矣。上曰。不允。有成亮載正薰曰。臣等謂濟州移配罪人敬彬。亟令王府更爲設鞫得情。宜矣。上曰。不允。有成等曰。臣等謂彦衡養遂獻遂。竝令王府設鞫嚴問。宜矣。上曰。不允。有成等曰。臣等謂還寢會遂絶島定配之命。仍令王府設鞫得情。宜矣。上曰。不允。有成等曰。臣等謂還寢李觀源定配之命。更令王府。設鞫得情。宜矣。上曰。不允。有成等曰。臣等謂遲晩後物故罪人啓能。亟施孥籍之典。宜矣。上曰。不允。有成等曰。臣等謂令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。宜矣。上曰。不允。有成等曰。臣等謂物故罪人志恒之支屬應坐者。絶島散配。宜矣。上曰。不允。尙喆曰。合辭之請。幾年于玆。而一味靳允。國體徒損。王章久屈。誠可悶矣。伏望克從三司之請焉。鶴聞曰。大臣三司。皆爲陳請。而合啓中諸賊。實非至今持難者也。伏望亟從焉。上曰。已諭矣。上曰。摠裁官入侍。出榻敎命退。諸臣以次退出。